பெரியார் சாதி இழிவை துடைத்தெறிய வெறியோடு செயல்பட்டார். சாதி இழிவை ஒழிக்க அதனை நியாயப்படுத்திய சாஸ்திரம், சம்பிரதாயம், சடங்குகள், வேதங்கள், பிராமணியம், மனுநீதி என அனைத்தையும் தர்க்க வாதங்கள் மூலம் தகர்த்தெறிந்தார். அதன் மூல ஆதாரமாக மதத்தை - அந்த மதத்தின் இருப்புக்கு ஆதாரமான கடவுளை நிராகரித்தார். ஆக சமூக அடித்தளத்திலிருந்து கடவுள் மறுப்பைக் கைக்கொண்டார். பின்னர் பரிணாமக்கோட்பாட்டையும் துணைக்கு அழைத்துக் கொண்டார். ஆயினும் புராண சாஸ்திர எதிர்ப்பே கூர்முனையாக இருந்தது. ஆனால் சிங்காரவேலர் சமூக அடிமைத்தனத்தை சமூக ரீதியிலும் பொருளாதார ரீதியிலும் வேரறுக்க சிந்தித்தார், செயல்பட்டார். எனவே அறிவியலை ஆயுதமாக்கினார். மததத்துவங்கள் மீது அறிவியல்பூர்வமான கேள்வி எழுப்பினார். பரிணாம-கோட்பாட்டை-படிமலர்ச்சிதத்துவத்தை -அறிவியலை அடிப்படையாகக் கொண்டு கடவுள் - மத மறுப்பில் ஈடுபட்டார்.